**Z A P I S N I K**

**SA 32. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 03. studenog 2020.

32. sjednica Gradskog vijeća Grada Ivanić-Grada održana je dana 03. studenog 2020. godine s početkom u 16,00 sati u Spomen domu Alojz Vulinec, Beliceva 1, Ivanić-Grad.

Bilješke vodi Laura Sadiković – Savjetnica za pravne poslove

Prisutni članovi Gradskog vijeća:

Željko Pongrac, Željko Brezovečki, Branko Petrinec, Milica Piličić, Ivica Kozjak, Krešimir Ceranić, Goran Leš, Lovorko Matković, Krešimir Malec, Mirna Češković, Drago Dianek, Krešimir Golubić, Igor Cepetić, Davor Srebačić, Irena Fučkar.

Odsutni: Sanda Špoljarić Carević, Stjepan Klak

Ostali prisutni:

1. Javor Bojan Leš - Gradonačelnik Grada Ivanić-Grada
2. Tomislav Cuvaj - zamjenik Gradonačelnika Grada Ivanić-Grada
3. Željko Posilović – zamjenik Gradonačelnika Grada Ivanić-Grada
4. Tihana Vuković Počuč - pročelnica Upravnog odjela za lokalnu samoupravu, pravne poslove i društvene djelatnosti
5. Laura Sadiković – Savjetnica za pravne poslove
6. Tamara Mandić - pročelnica Upravnog odjela za financije i proračun
7. Milivoj Maršić - pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
8. Mile Marinčić – dekan Visoke škole Ivanić-Grad
9. Domagoj Božić – predsjednik Povjerenstva za zakup poljoprivrednog zemljišta u vlasništvu RH
10. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 32. sjednicu te konstatirao kako je sjednici od ukupno 17 prisutno 15 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je jednoglasno usvojen zapisnik sa 31. sjednice Gradskog vijeća Grada Ivanić-Grada.

Prije usvajanja dnevnog reda, predsjednik Gradskog vijeća g. Pongrac predložio je da se dnevni red dopuni točkama:

- Razmatranje prijedloga i donošenje Odluke o davanju suglasnosti na Odluku o prijenosu imovine s trgovačkog društva Komunalni centar Ivanić-Grad d.o.o. na trgovačko društvo Vodoopskrba i odvodnja Zagrebačke županije d.o.o.,

- Razmatranje prijedloga i donošenje Odluke o izmjeni Odluke o pomoći građanima i gospodarskim subjektima radi ublažavanja posljedica pandemije uzrokovane korona virusom.

Prijedlog je jednoglasno usvojen.

Točka: Razmatranje prijedloga i donošenje Odluke o davanju suglasnosti na Odluku o prijenosu imovine s trgovačkog društva Komunalni centar Ivanić-Grad d.o.o. na trgovačko društvo Vodoopskrba i odvodnja Zagrebačke županije d.o.o., postaje 9. točka dnevnog reda, točka: Razmatranje prijedloga i donošenje Odluke o izmjeni Odluke o pomoći građanima i gospodarskim subjektima radi ublažavanja posljedica pandemije uzrokovane korona virusom postaje 10. točka dnevnog reda, a točka 9. Razno postaje 11. točka dnevnog reda.

Gradsko vijeće jednoglasno je usvojilo sljedeći

**D N E V N I R E D :**

1. **Aktualni sat,**
2. **Razmatranje Financijskog izvješća i Izvješća o poslovanju Zajednice tehničke kulture Grada Ivanić-Grada za 2019. godinu i donošenje Zaključka o prihvaćanju istog,**
3. **Razmatranje Financijskog izvješća i Izvješća o poslovanju trgovačkog društva Razvojna agencija Igra d.o.o. za 2019. godinu i donošenje Zaključka o prihvaćanju istog,**
4. **Razmatranje Financijskog izvješća i Izvješća o poslovanju Vatrogasne zajednice Grada Ivanić-Grada za 2019. godinu i donošenje Zaključka o prihvaćanju istog,**
5. **Razmatranje Godišnjeg plana i izvedbenog programa rada te Financijskog izvješća Dječjeg vrtića Ivanić Grad za pedagošku godinu 2018./2019. godinu i donošenje Zaključka o prihvaćanju istog,**
6. **Razmatranje prijedloga i donošenje Odluke o davanju prethodne suglasnosti na Pravilnik o promjeni Pravilnika o unutarnjem ustrojstvu i načinu rada Dječjeg vrtića Ivanić Grad,**
7. **Razmatranje prijedloga i donošenje Odluke o izmjenama i dopunama Odluke o osnivanju Visoke škole Ivanić-Grad,**
8. **Razmatranje prijedloga i donošenje Odluke o izboru najpovoljnije ponude za zakup poljoprivrednog zemljišta u vlasništvu RH na području Grada Ivanić-Grada,**
9. **Razmatranje prijedloga i donošenje Odluke o izmjenama Odluke o komunalnom redu,**
10. **Razmatranje prijedloga i donošenje Odluke o davanju suglasnosti na Odluku o prijenosu imovine s trgovačkog društva Komunalni centar Ivanić-Grad d.o.o. na trgovačko društvo Vodoopskrba i odvodnja Zagrebačke županije d.o.o.,**
11. **Razmatranje prijedloga i donošenje Odluke o izmjeni Odluke o pomoći građanima i gospodarskim subjektima radi ublažavanja posljedica pandemije uzrokovane korona virusom,**
12. **Razno**

Rad prema utvrđenom dnevnom redu.

**0. TOČKA**

g. Željko Brezovečki – kao i ovaj puta imam jedanaest pitanja koje ste mi postavili međutim nisam u mogućnosti nego postaviti zbog Poslovnika svega pet. Prvo pitanje upućujem gradonačelniku Grada Ivanić-Grada ili bih želio zapravo da mi objasni ako može. Radovi u našem gradu, kao što znate eto u cijelom ovom periodu u mandatu puno se toga u našem gradu radi, puno je pri završetku i prije svega želio bih pohvaliti koliko se toga napravilo, eto i uređuje se i škola na Žeravincu, evo Ulica Ljudevita Gaja, Milke Trnine, Zelenjak sportski park, evo sada kreće i sa uređenjem mosta prema Posavskim Bregima, biti će tu kaskada, biti će svega, ja bih rekao i više smo napravili nego što smo obećali. Međutim zanima me jedna stvar, a to je radovi na ovom novom vodovodu znači glavnom centralnom vodovodu koji prolazi od Kloštra Ivanića prema gradu Ivanić-Gradu, točnije prolazi Vulinčevoj ulici. Kada dolazi u Ivanić-Grad od kloštranske strane ide po desnoj strani praktički uz zelenu površinu i dolazi skroz do Alojza Vulinca. Kod Alojza Vulinca jednostavno, ne znam zašto, prelazi na cestu ili kolnik i po pola kolničke trake sa desne strane nastavlja skroz dalje do praktički ulaza u Kolodvorsku ulicu. Pitanje postavljam zato što eto nisam niti diplomirani inženjer građevine, a itekako me jako zanima kako se to moglo dogoditi kada znamo da za slijedeću godinu je predviđeno od Hrvatske željeznice da se bude radio u našem gradu podvožnjak pa me zanima kako to da nije se nastavilo da ide prije svega voda i dalje sa desne strane to jest po zelenoj površini nego otišlo se na kolnički trak, a drugo zašto se otišlo skroz do Kolodvorske ulice kada se bude jednostavno kopalo još dalje, točnije od gospođe Rodić kuće pa skroz do Ulice ruža će biti iskop podvožnjaka. Nije mi jasno zašto nije HŽ ili ova građevinska dozvola koja je izdana za ove radove usuglašena da jednostavno dok jedan napravi svoj posao još moje ni se slegla zemlja već ponovno dolaze drugi i ponovno kopa i radi isponova neke stvari, pa eto molim Vas gradonačelniče ukoliko što znate o tome zašzo je znači skrenuto na kolnički trak od Alojza Vulinca, a druga stvar zašto je otišlo skroz dalje i ope5t će se morati trgati i ponoviti radovi znači na istoj stvari u 2021. godini kad je Hrvatska željeznica najavila sa početkom radova na podvožnjaku u Ivanić-Gradu. Drugo pitanje je gdje je nestao oglasni stup sa autobusnog kolodvora? Mi u gradu imamo četiri oglasna ploče, znači kod Tri kvočke, u Gornjem Šarampovu, imamo na tim našim mjestima ali jedna od oglasnih ploča ili točnije stupa je bio jako značajan ovdje na autobusno, kolodvoru jer zapravo kraj njega prolazimo svi kada idemo i na autobusni kolodvor i željeznički, a nije mali broj ljudi da prolazi tuda. Znači, nije mi jasno gdje je nestao. Ukoliko je nešto se dogodilo da nam se i pojasni i ako se može da se vrati na isto mjesto da bi se moglo obavještavati građane. Treća točka ili treće pitanje, zvali su roditelji kojima djeca idu u niže razrede u školu Žeravinec i pitaju da li možda u mogućnosti da i autobus njihovu djecu kupi, a misli se na Prkos i djeca koja dolaze iz onog dijela prema Vijetnamu prema Ivanić-Gradu, točnije znači od table Ivanić-Grad a djeca da idu u školu na Žeravinec. Četvrto pitanje postavio bih direktoru Brozu da li su naši hidranti u gradu ispravni, to jest da li su pod vodom i treća stvar kada i tko provjerava te hidrante. Eto neki dan smo mi pokušali neki problem riješiti na Žeravincu točnije kod Milke Trnine međutim u našem hidrantu apsolutno nije bilo vode što znači da je suh. Što vrijedi hidrant ako je suh? Mislim da ne vrijedi ništa i prema tome zanima me kada se vrši provjera i tko može doći provjeriti šta se to događa da u nekim hidrantima nema vode. Zadnje pitanje ili peto, u Domu zdravlja ne radi aparat za pregled sluha, a kao što sam čuo i u kvaru je rendgen za slikanje pa naši građani ili moraju ići u Čazmu ili u Zagreb. Da li možemo nešto gradonačelniče riješiti, pomoći da se to u što kraćem vremenskom periodu riješi pa da naši građani ne putuju prema Zagrebu ili Čazmi ili drugim gradovima koji te aparate imaju jer zapravo mi u našem gradu to smo uvijek imali pa mislim da naši građani zaslužuju da i nadalje imaju iste aparate.

Predsjednik Gradskog vijeća – dobiti ćete pisani odgovor za četvrto pitanje.

Gradonačelnik – što se tiče prvog pitanja usklađenosti projekata između HŽ-a i Vodovoda i odvodnje koliko ja znam oni su usklađeni, a odgovore na ova sva postavljena pitanja mogu vam jedino dostaviti u pisanom obliku i zatražiti tvrtke da Vam se očituju na Vaše zapažanje. Ono što ja znam je da su i jedan i drugi projekt usklađivani odnosno prvo je išao vodovod i nakon toga je HŽ se usklađivao koliko ja znam sa Vodovodom, trebali bi biti usklađeni, tako da odgovor na to evo ćemo potražiti na toj adresi s jedne i s druge strane pa vidjeti. Ja isto, laički se nešto možda čini ovako i onako, nisam niti projektant ali bi projekti trebali biti usklađeni. Što se tiče oglasnog stupa moramo vidjeti sa Komunalnim centrom gdje je, zašto je tu, koji su problemi da se maknuo sa te lokacije, nemam sad odgovor. Što se tiče autobusa i prijevoza djece to je u ingerenciji Zagrebačke županije koja je vlasnik naših škola, ali koliko znam to je već bilo pitanje, tu se raspravljalo, postoji određena granica znači u metrima, odnosno kilometrima udaljenosti od škole za koju se osigurava promet. Znam da su i djeca sa Lonje u jednom dijelu koji pohađaju školu u centru isto u sličnoj takvoj situaciji vjerojatno i to je nešto na što Grad direktno nema utjecaja, eve je jasno propisano zakonskim aktima. Da je to moguće pretpostavljam da bi već bilo osigurano i izrealizirano. Što se tiče hidranata to ćemo također evo zamoliti Vodovod i odvodnju da nam odgovore i možda bi bilo dobro da i točno locirate taj hidrant koji ne radi pa da se točno možemo i na njega direktno znači pozvati. Što se tiče Doma zdravlja sami ste rekli da su aparati u kvaru, pretpostavljam da se onda i popravljaju, također je vlasnik, odnosno upravljanje Domom zdravlja je pod Zagrebačkom županijom odnosno Domom zdravlja Zagrebačke županije. Ne znam u kojoj su fazi ti aparati, isto ćemo zapitati da vidimo kad se očekuje popravak aparata i puštanje u rad. Ja znam da smo nove rendgenske aparate mislim prošle godine nabavili i prošle godine pustili u pogon tako da ne zna sada ako sad ne rade šta se u međuvremenu desilo pa ćemo vam isto dati i pisani odgovor na to pitanje kad dobijemo od Doma zdravlja Zagrebačke županije odgovor na to pitanje zašto ne rade i kad se očekuje njihov početak rada.

g. Krešimir Golubić – imam jedno kratko pitanje, a prije pitanja jednu konstataciju svim vijećnicima i našim slušateljima. Da li ste znali recimo da u zadnjih godinu dana znači broj naših sugrađana između 7 i 17 godina se povećao za 200? Znači imamo 200 sugrađana u godištu od 7 do 17, to je pozitivna stvar, a manje pozitivna je da imamo 400 manje sugrađana između 20 i 30 godina. Znači imat ćemo jedan generacijski jaz od naših sugrađana, a na one koje mi možemo kao vijećnici utjecati preko naših obrazovnih institucija to su ti naši sugrađani koji su u našem obrazovnom sustavu ovdje u gradu Ivanić-Gradu. Sada, u osnovnim i srednjim školama, za informaciju, raspisan je jedan natječaj koji se zove Generacija o duplo w, Generacija NOW. Radi se o tome da Hrvatski telekom, ne da propagiram jednu tvrtku, nego to je jedan natječaj kojim se svake godine ulaže oko 700.000,00 kn u razvoj tih STEM vještina, one vještine koje trebaju našim mladim građanima da mogu imati znači neku izglednu budućnost. To su znači matematika, inženjerstvo, programerstvo, računarstvo i tako dalje. Sada mene zanima da li može biti Grad neki inicijator takvih natječaja jer ja sam kad sam najavljivao točku predsjedniku vijeća, sada sam provjerio, na žalost natječaj je zatvoren, trajao je samo deset dana, a zanima me da li za ubuduće može Grad biti inicijator kao nekih natječaja koji će poticati škole izvolite se javite da se naši mladi građani mogu uključiti u takve tečajeve programiranja, kodiranja onih djelatnosti koje će ih zadržati ovdje da stanuju kada odrastu. Samo još završavam to jedno pitanje, na takve natječaje recimo ako se mogu javiti škole iz Otoka iz Privlake iz Dalmatinske zagore znači može se javiti bilo koja škola Ivanić-Grada. I samo me još zanima povratna informacija na koje od takvih natječaja gdje se donira računala, oprema i sve ostalo samo treba dobra volja da se naši učenici i mladi ljudi educiraju u tim matematičkim, informatičkim i programerskim vještinama, znači samo me zanima da li može biti nekakva koordinacija i da se svake godine barem jedna od škola u Ivanić-Gradu prijavit na takav natječaj?

Gradonačelnik – što se tiče Grada i konkretne ove situacije koju ste sada naveli znači Grad nije osnivač škola, škole su samostalne institucije čiji je vlasnik i osnivač Zagrebačka županija. To vjerojatno ovisi o ravnateljima, o osobama koje bi trebale pratiti takove programe. Što se tiče samoga Grada Grad podupire sve inicijative naših škola i financijski i na svaki drugi način. Pojavljujemo se mi kao partneri u projektima i od Croatian makers plus preko robotičara, preko poticanja raznoraznih programa, što se tiče same edukacije u tom kontekstu tu imamo našu ustanovu Pučko otvoreno učilište koje ima program edukacije i obrazovanja i u tom kontekstu se tu javlja Grad kao vlasnik i kao suvlasnik i kao poticatelj. Što se tiče nabave opreme, ako se sjećate, mislim da smo prošle godine iz proračuna opremili potpuno računalnu učionicu u Srednjoj školi, znači donirali smo sve kompjutere za Srednju školu. Što se tiče Grada i opskrbljivanja znači onih institucija gdje smo mi vlasnici, ovdje govorim o Visokoj školi koja je kompletno opskrbljena sa svim mogućim računalima, tehničkim pomagalima i tako dalje, sve udruge koje se javljaju u Grad na projekte Grada kojim sufinanciramo rad i djelovanje udruga u svim segmentima takovih aktivnosti uvijek izlazimo u susret, odobravamo sredstva, pa i sad postoji jedna inicijativa koju načelno podržavamo, idemo prema realizaciji sa subjektima koji žele nešto potaknuti vezano za matematiku i obrazovanje u matematici, pa doslovce mislim da bih rekao iako Grad nije vlasnik naših škola on stvarno aktivno sudjeluje u svim aktivnostima, podržava sve i financijski i na svaki drugi način i u tom kontekstu mislim da smo uvijek otvoreni za sve projekte pa onda i za taj projekt. Sam tehnički dio mogućnosti je vjerojatno pitanje za pravnu službu Grada, ali to konkretnije kad vidim uopće o kakvim je odnosima riječ, natječajima, tu su malo situacije specifične jer Grad nije nekakva privatna institucija niti ničije vlasništvo i uvijek mora poštivati neke zakonitosti koje osiguravaju sprečavanje sukoba interesa i ostalih znači nekih stvari koje moramo uvijek sagledavati da nikome ne pogodujemo. U tom kontekstu mislim da je Grad uvijek otvoren za sva takva razmišljanja.

Gđa. Mirna Češković – prošliput sam postavila pitanje vezano uz Hrvatske željeznice, obavijestili ste nas da imate sastanak sa njima pa Vas molim kratki izvještaj da li je nešto dogovoreno vezano uz to.

Gradonačelnik – što se tiče Hrvatskih željeznica znači o više problema se razgovaralo, što se tiče linija i samih vlakova oni su takvi kakovi jesu i u tom kontekstu HŽ znači izlazi sa time da su oni već neke nove linije za Ivanić-Grad uveli početkom godine kada smo se interesirali za to oko samog prijevoza i da su povećali neke kompozicije u vagonima i pogledat ćemo znači da već su otvoreni na neki način prema nama. U fazi izrade proračuna za iduću godinu i razgovoru opet sa Hrvatskim željeznicama nekakav naš program će ići u smjeru toga što će njima igrati nekakvi plus, nekakvu pozitivu da Grad da Grad od iduće godine u potpunosti subvencionira prijevoz studenata i učenika, znate da je to prije bilo 50%, da smo prošle godine sufinancirali i ovdje donesli odluku o 75%, a od iduće godine će bit naš prijedlog za proračun da su u potpunosti sufinancira naše školarce, studente znači koji idu na školovanje u Zagreb i u tom kontekstu je to opet jedan razlog za pregovore da se u slijedećem voznom redu uvrsti još dodatnih kapaciteta za Ivanić-Grad, a što se tiče same izgradnje pruge zadnja znači je nekakva informacija da će krenuti prvo infrastrukturni radovi znači podvožnjaci, nadvožnjaci i ostalo sa početkom nekakvim u početku 2022. godine znači od strane HŽ-a koliko se sjećam je takva informacija, tako da i o jednom i drugom tom pitanju se razgovaralo.

g. Krešimir Malec – imam jedno pitanje, ali vezano je za mjere kojima bi Grad pomogao prevladavanje ove krize uzrokovane pandemijom. Mi smo u travnju mjesecu ove godine donijeli Odluku na Gradskom vijeću gdje smo znači poduzetnicima, gospodarstvenicima, a i građanima omogućavali niz mjera, tu sam izvadio, znači nekakvih dvanaestak mjera gdje se to od komunalne naknade građanima da ne moraju redovno plaćati i tako dalje. S obzirom da imamo sada ovaj drugi, treći val koji već to je po redu, a i da su znatno smanjene gospodarske aktivnosti čega smo svi svjedoci, smatram da je nužno da Grad donese Odluku o pomoći gospodarstvenicima odnosno poduzetnicima kako bi lakše prevladali ovo krizno vrijeme. Znači predložene mjere Grada bi se naslonile na mjere Vlade RH, a sve sa ciljem kako bi očuvali svako radno mjesto. Svjestan sam toga da iznosi na koje Grad može utjecati su mali iznosi ali je bitna namjera i da se pokaže da s obzirom da je vrijeme kakvo je da Grad vodi računa o tome. Moj konkretni prijedlog je da se ono na šta Grad utječe i šta može svojim odlukama smanjiti i pomoći su prije svega znači komunalna naknada, porez na potrošnju, troškovi korištenja javnih površina terasa i troškovi zakupa poslovnih prostora u vlasništvu Grada. Predlažem da gradonačelnik sa svojim timom predloži ovom Gradskom vijeću u najkraćem mogućem roku niz mjera koje bi se odnosile na oslobađanje plaćanja pojedinih vrsta da li naknada, da li poreza, a isto tako možemo i gradirati s obzirom na pad prometa koje su tvrtke imale u odnosu na isto razdoblje prošle godine kao što je napravila Vlada RH, i imamo neke lokalne poreze kojih možemo osloboditi plaćanja naše poduzetnike. Smatram da je sve sa ciljem da se sačuva svako radno mjesto i svaki zaposleni koji uplaćuje porez na dohodak u ovom Gradu nam je svetinja. Mali je trošak za Grad, velika pomoć poduzetnicima pa evo ove tri. Četiri stvari koje sam pobrojao, znači komunalna naknada koju možemo vezati uz pad prometa u odnosu na prošlu godinu možemo tu gradirati, porez na potrošnju znači oslobađanje plaćanja s tim da, ne znam jesmo imali zadnji put taj uvjet, znači pod uvjetom da nema nikakvog poreznog duga, ne možemo nekog oslobađati toga ako ima poreznog duga, znači tu ćemo uvesti i malo reda i ove dvije stvari velim korištenje javnih površina terasa i troškovi zakupa poslovnih prostora u vlasništvu Grada, pa evo ja bih molio da gradonačelnik što hitnije izađe s tim mjerama van kako, ili poruku da pošalje našim poduzetnicima i gospodarstvenicima da Grad misli o njima i da ćemo izaći sa konkretnim mjerama.

Gđa. Tihana Vuković Počuč - na Gradskom vijeću u travnju donesene su mjere koje su se odnosile na neko kraće razdoblje, a budući da se ova pandemija nastavlja sad je za razmisliti u narednom periodu na koji način osmisliti mjere i za koje kriterije ih vezati. Ono što bih htjela istaknuti da u onoj Odluci iz travnja jedno od oslobođenja se odnosilo na korištenje javne površine, u međuvremenu su stigla dva mjeseca nakon toga tumačenja Porezne uprave o tome da mi ne možemo zadirati u gradski porez bez mijenjanja Odluke o gradskim porezima, tako da se razmatra da se eventualno na neku od slijedećih sjednica Gradskog vijeća uputi i Odluka o gradskim porezima u kojoj bi se to moglo regulirati jer na drugi način ne smijemo naplaćivati odnosno zadirati u te propisane segmente. Ne znam da li je svima poznato Grad je imao javni natječaj za potpore poduzetnicima gdje je u okviru natječaja poduzetnicima na području Grada podijeljeno, koji su ispunjavali naravno kriterije iz natječaja, podijeljeni su iznosi od 5.000,00 bespovratnih sredstava. Imamo odjeke iz terena da je to bila iznimno velika pomoć. U narednom periodu će se naravno razmotriti svi elementi i mogućnosti koje bi se odnosile na oslobađanja daljnja eventualno zakupa, komunalne naknade i tako dalje.

g. Krešimir Malec – istina je ovo što govorite vezano za Ministarstvo financija, poreznu upravu. I druge jedinice lokalne samouprave su imale isti problem ali doskočile su na način da će vratiti poduzetnicima taj porez. Znači, ne možete nekoga osloboditi ali možete mu ono što je uplatio možete mu vratiti. Znači, ne morate, ako postoji volja postoji i način, pa onda na tom tragu znači možemo i predložiti onda i ovo bez izmjena, ali evo pristalica sam toga da se to tako napravi., evo ja bih volio da i gospodin Leš se izjasni oko toga, a ne samo pročelnica.

Gradonačelnik – zahvaljujem se pročelnici za pravno tumačenje Odluke koju je trebalo pravno protumačiti. Što se tiče mjera Grada i Gradskog vijeća ja samo iskazujem prvo zahvalnost cijelom Gradskom vijeću što je u uvjetima koji su nastupili ove godine prihvatilo sve mjere koje je Grad Ivanić-Grad donio za pomoć svojem poduzetništvu i mislim da uz sve to što su svi donosili mi smo vjerojatno jedan od rijetkih gradova koji je doslovce isplatio keš ili u kešu prvenstveno malim obrtima po 5.000,00 kn, od znači frizeraja, malih dućančića, preko kafića, ugostiteljskih objekata i toga se skupilo gotovo pola milijuna kuna isplate tada i mislim da u istom ili sličnom tom smjeru razmišljamo i sada. Grad je već pripremio i za proračuna za iduću godinu određena sredstva u prijedlogu proračuna koji se sada radi, znači izaći će proračun u kojem će biti predviđena sredstva za pomoć i poduzetnicima i obrtnicima. Prije nekih desetak dana sam evo imao i čast primiti i predsjednicu i članove udruge obrtnika iz Ivanić-Grada i primiti zahvalnost zapravo njihovu za upravo sve mjere koje je Grad, gradonačelnik, a naravno i svi vi gradski vijećnici koji ste to podržali, sve mjere koje smo poduzeli i naravno da smo na tragu i Vašeg razmišljanja da smo spremni i dalje u novonastalim situacijama pratiti situaciju i donesti i nove znači mjere. U tom pogledu radimo evo i na novom proračunu, na osiguravanju sredstava, vjerojatno i možda i nešto kroz rebalans, a i tada sam već najavio da Grad razmišlja o opet dodatnim mjerama pomoći, a u skladu sa situacijom koja je ispred nas. ovo što vidimo vjerojatno ide u tom smjeru da će trebati izdvojiti opet određena proračunska sredstva za pomoć našoj privredi.

g. Igor Cepetić – dva pitanja za gradonačelnika. Prvo je vezano, to je već moje staro pitanje, za laboratorij za mikrobiologiju. S obzirom da sada rade testiranje na covid u Ivanić-Gradu kao jedna od tri lokacije na području Zagrebačke županije naš laboratorij trenutno još uvijek može raditi, obrađivati te briseve. U petak bi oni trebali ostati bez uređaja na temelju kojih bi oni mogli obrađivati te rezultate, te briseve i u principu to je jedan od koraka da se taj laboratorij iz Ivanića preseli u Rakitje pa me zanima da li postoji nekakva mogućnost da se to spriječi jer ako se brisevi ovdje uzimaju bilo bi dobro da se ovdje i obrađuju. Drugo je pitanje vezano za asfaltiranja po mjesnim odborima, konkretno evo MO Trebovec jedna ulica je asfaltirana, u drugoj su započeti radovi pa se izvođač sad preselio na drugu lokaciju, ovo gdje je asfaltirano nisu bankine nasipane i dosta je visok sada asfalt u odnosu na stari dio znači na bankine, kada se auto pomakne sa strane može doći do oštećenja auta. Grabe su čak malo iskopane i počišćene, to je sve pohvalno, jedino evo što su izvođači otišli na druga radilišta, a ovdje nisu završili posao do kraja.

Gradonačelnik – što se tiče samog laboratorija znamo za tu namjeru, nije ona od jučer niti od prekjučer i do dan danas još nije realizirana, a nije realizirana upravo zato što se žestoko protivimo tome da se laboratorij makne iz Ivanić-Grada iako, opet ću reći, nismo vlasnici i tendencija ide same tvrtke da se to objedini na jednome mjestu za cijelu Zagrebačku županiju. Za sada smo uspjeli tome odolijevati, odolijevamo i dalje i koliko znam za same građane se neće apsolutno ništa mijenjati. Što se tiče broja zaposlenika iz Ivanić-Grada ili izvana tu nam na žalost brojke ne idu u korist, ali za sad nikako ne podržavamo bilo kakvu selidbu laboratorija iz Ivanića i borimo se da tako i ostane. Nadam se da ćemo u tome i uspjeti. I prošli tjedan sam imao razgovor sa članovima upravnog vijeća i sa ravnateljem telefonom i u tom kontekstu sa svim rekao bih sredstvima sa kojima Grad i ja raspolažemo se borimo protiv toga, tako da za ovu informaciju o tome da se neki uređaj seli ili ne seli to moram priznati da sam sad prvi puta čuo od Vas, nisam imao takvu informaciju do sada za sam uređaj, ali što se tiče preseljenja djelatnika i tako dalje to za sada se ne bi trebalo desiti iako ova tendencija da se ide prema tome traje sad već možda i tri godine, možda i više znači ta tendencija da se seli to u Rakitje i tamo je i kupljena zgrada i tako dalje, i tako dalje da sada ne ulazim dalje u problematiku. Znači, slažem se s Vama, borimo se za to da uspijemo zadržati tu instituciju u domu zdravlja iako objektivno nismo vlasnici. Što se tiče asfaltiranja, načina malo da su ovdje malo da su tamo, to može eventualno odgovoriti što se tiče nas investitora zadužena osoba za asfaltiranje, ja jedino znam da sve ide po planu, da će sve biti izvršeno u roku i koliko imam isto inpute da se radovi odvijaju kvalitetno. Vidim da su danas u tijeku neka nasipavanja bankina, prošao sam s autom po nekoliko gradilišta danas u gradu, u jednom dijelu jedno dva dana Moguševa je stajala jer je dio njihovih kapaciteta bio prebačen mislim na Žeravinec. Tri dana ova ne radi asfaltna baza zato nema asfaltiranja, mislim jučer, danas i mislim čak sutra, ali to su neki tehnički i tekući problemi. Ono što će biti sigurno u nekom razumnom roku će ta asfaltiranja biti završena, nadam se da će biti kvalitetna i da će malo nakon muke jer treba pregrmjeti te radove, ljudi u konačnici nakon toga imati kvalitetno riješene svoje prometnice, odnosno kvalitetnije nego što je to bilo do sada.

**1. TOČKA**

Predsjednik Gradskog vijeća – zbog epidemioloških mjera nismo pozivali izvjestitelje, oni su jučer bili na Odboru za financije, Odbor za financije je donio zaključke koji su pozitivni, ali u svakom slučaju dobili ste sve materijale i otvaram raspravu po ovoj prvoj točci.

g. Krešimir Golubić – ovdje bih se osvrnuo kao i prošle godine na Izvješće zajednice tehničke kulture, apeliram kao vijećnik pošto je Zajednica tehničke kulture usmjerena također prema mladim građanima koje educira u tim tehničkim računalnim stvarima, apeliram da se nesuglasice i sporovi jednostavno riješe interno. Jednostavno te nesuglasice su u Zajednici koja ima nekoliko članica jedne članice misle da su u pravu, drugi misle da su oni u pravu i tako da imamo jedan zastoj u onom, kako se kaže u onom stručnom kreativnom dijelu. Završavam s ovom izjavom samo ako pogledate zadnjih dvadeset godina znači u gradovima veličine Ivanić-Grada u Europskoj uniji, najveći pomak u razvoju gradova znači nije donijelo neki odlazak na posao, rad cijeli dan, nego je donijela inovativnost i inventivnost, a to dolazi baš iz takvih zajednica tehničke kulture inovativnost, inventivnost i mi za to trebamo poticati pogotovo suradnju u tim zajednicama na korist svim našim mladim građanima.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 13 glasova za i 1 suzdržanim usvojen

**Z A K LJ U Č A K**

**o prihvaćanju Financijskog izvješća i Izvješća o poslovanju Zajednice tehničke kulture Grada Ivanić-Grada za 2019. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**2. TOČKA**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**Z A K L J U Č A K**

**o prihvaćanju Financijskog izvješća i Izvješća o poslovanju trgovačkog društva**

 **Razvojna agencija IGRA d.o.o. za 2019. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**3. TOČKA**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**Z A K LJ U Č A K**

**o prihvaćanju Financijskog izvješća i izvješća o poslovanju Vatrogasne zajednice Grada Ivanić-Grada za 2019. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**4. TOČKA**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojen

**Z A K LJ U Č A K**

**o prihvaćanju Godišnjeg plana i izvedbenog programa rada te**

**Financijskog izvješća Dječjeg vrtića Ivanić-Grad za pedagošku godinu 2018./2019. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**5. TOČKA**

Gđa. Tihana Vuković Počuč – suglasnost Gradskog vijeća potrebna je obzirom na odredbe Statuta Dječjeg vrtića i Statuta Grada. Kao što vam je poznato Dječji vrtić Ivanić-Grad ima stalnu potrebu za proširenjem kapaciteta, zbog toga je Grad odlučio proljetos pokrenuti postupak proširenja kapaciteta vrtića na još dvije odgojne skupine. Za to se pokazala pogodnom lokacija u bivšoj Tvornici smijeha u Šiftarovoj ulici i zbog toga je donesen ovaj Pravilnik kojim se kao još jedna lokacija na kojoj se obavlja djelatnost Dječjeg vrtića upisuje u Pravilnik i u trgovački sud kako bi se uskladilo stvarno stanje sa aktima. Na toj lokaciji su upisane dvije jasličke skupine i ovo je jedna odluka formalnog karaktera koja mora se provesti.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 13 glasova za i 1 suzdržanim usvojena

**O D L U K A**

**o davanju prethodne suglasnosti na Pravilnik o promjeni**

**Pravilnika o unutarnjem ustrojstvu i načinu rada Dječjeg vrtića Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**6. TOČKA**

g. Mile Marinčić – ja sam zamolio predsjednika Gradskog vijeća da ukratko elaboriram i ono što se dogodilo u zadnjih pet godina ovdje po pitanju Visoke škole, ako mi dopuštate ja bih to napravio. Dakle, pozvan sam još u veljači 2016. Preuzeti vođenje procesa osnivanja Visoke škole Ivanić-Grad i u tom pravcu zahvaljujem svim vijećnicima i vijećnicama koji su na prijedlog gradonačelnika koji je imao viziju razvoja Visoke škole, prihvatili pokretanje i osnivanje Visoke škole Ivanić-Grad to jest visokog obrazovanja u Ivanić-Gradu. U tom trenutku preuzimam sve potrebne radnje da se navedeni proces nastavi u svakom pogledu što stručno, što znanstveno, tehnički i tako dalje. Na žalost, nakon prvog snimanja situacije nisam baš osnivaču mogao podnijeti neko pozitivno i pohvalno izvješće o djelatnostima koje su bile poduzete prije mene. Donio sam zaključak kako cijeli elaborat treba ponovno proći te kako treba sagledati sve poslove koje su pojedine konzalting kuće radile. Trebalo je sve početi iz početka. Drugi korak je bio po savjetu gradonačelnika Javora Bojana Leša pozvati pojedince iz Ivanić-Grada koji bi se mogli uključiti i pripomoći u navedenom procesu. Od svih pozvanih neki su ostali raspoloživi, ali svojom stručnošću i znanjem aktivno se uključila kolegica docentica Tatjana Trošt Bobić. Nakon navedenog imali smo jedan neuspjeli susret u Ministarstvu znanosti i obrazovanja i Agenciji za znanost i visoko obrazovanje gdje se na žalost opetovano ponavljalo da želimo ovdje farmaceutsko veleučilište. Agencija, jer sam ja s njom prije toga komunicirao, kao i Ministarstvo dali su do znanja da se ne može u Ivanić-Gradu pokrenuti farmaceutsko veleučilište. Trebalo je krenuti s Visokom školom u Ivanić-Gradu, jednim studijskim programom uz mentora. Dakle, naprosto je to bilo nerješivo. Budući da su i prije mog dolaska već bili aktivni razgovori s Fakultetom zdravstvenih studija u Rijeci dogovaram sastanak te zajedno s pročelnicom Tihanom Vuković Počuč i gradonačelnikom Javorom Bojanom Lešom odlazim na navedeni sastanak. Nakon navedenog sastanka kao odgovorna osoba dajem svoje mišljenje osnivaču kako mentoriranje od strane Fakulteta zdravstvenih studija Rijeka neće ići u pravcu našeg osamostaljenja. Nakon svega, 30. lipnja 2016. Samoinicijativno pišem Veleučilištu u Vukovaru, Hrvatskom katoličkom sveučilištu, Sveučilištu Sjever i Sveučilištu Libertas. Od svih na sastanak nas je pozvala uprava Sveučilišta Libertas koja je u konačnici ponudila i određeni način suradnje. Taj način suradnje nije bio pozitivan za Ivanić-Grad jer se radilo o tome da oni žele ovdje dislocirani studij. Javilo se i Hrvatsko katoličko sveučilište nakon nekih mjesec dana s porukom kako nisu zainteresirani za suradnju, te se javilo Veleučilište iz Vukovara s kojim smo i započeli suradnju. U međuvremenu se pokušalo sa Kineziološkim fakultetom realizirati dislocirani studij programa za izobrazbu trenera. Ubrzo ćemo shvatiti kako od strane Kineziološkog fakulteta nema neke stvarne želje za pokretanjem studijskog programa jer nismo osjetili neki njihov posebni angažman u cijelom procesu. Na prvi sastanak u Vukovar odlazimo pročelnica Tihana Vuković Počuč, ja i kolegica docentica Trošt Bobić. Uslijedilo je mnoštvo susreta i razgovora s Ministarstvom znanosti, Agencijom za znanost i visoko obrazovanje i Veleučilištem u Vukovaru na koji sam išao ili sam ili s nekim od ljudi iz Visoke škole Ivanić-Grad, da li je to bila tajnica, da li docentica Trošt Bobić ili već tko je mogao ići. U jednom od važnijih trenutaka za nas kad se na Veleučilištu Vukovar događa redoviti izbor za novog dekana svoju pomoć i važan doprinos cijelom procesu nastanka mentoriranja Visokoj školi Ivanić-Grad daje i gospodin Krešimir Malec pripremivši sve kako se sa novoizabranim dekanom u Vukovaru ne bi eventualno pojavio neki zastoj ili problem u razvoju Visoke škole Ivanić-Grad. Kruna svega tog rada je dobivanje suglasnosti 09. siječnja 2018. godine i upis prvih studenata u akademskoj 2018./2019., te dobivanje dopusnice za studijski program fizioterapije 24. srpnja 2020., a službeno potpisan 09. rujna 2020. U ovom trenutku možemo reći kako je Visoka škola Ivanić-Grad postala stabilna institucija kojoj je svakako neophodna pomoć osnivača, možemo reći sufinanciranje. Smatram da navedeno ne dira u biti nikakav problem jer je naše istraživanje pokazalo kako studenti u prosjeku kroz jednu akademsku godinu samo za razonodu i prehranu ostave u Ivaniću preko 1.200.000,00 kn Pred nama su dosta izazovna vremena, imamo nekoliko studijskih programa koje želimo realizirati. Za studij sestrinstva smo pripremili core program, ovdje moram istaknuti docenticu Kalauz umirovljenu profesoricu Zdravstvenog veleučilišta u Zagrebu koja je odradila pripremni dio, a tak program nastavit ćemo realizirati kroz ovu akademsku godinu. Najveći problem je izbor liječnika u zvanju predavača jer ih nemamo dovoljno. Što se tiče ostalih studijskih programa pripremamo diplomski specijalistički studij u fizioterapiji punim nazivom fizioterapija u ortotici, protetici i robotici, te diplomski specijalistički studij menadžmenta u zdravstvu koji bi bio zajednički studij Veleučilišta u Vukovaru i Visoke škole Ivanić-Grad. O detaljima možemo govoriti u narednim mjesecima ili danima. Evo to je za ovaj uvodni dio i ja s ponosom mogu reći da imamo Visoku školu Ivanić-Grad, imamo visoko obrazovanje u Ivanić-Gradu, o tome kako će ono dalje teći samo je na nama, na vama. Na koncu osnivač je Grad, vijećnici su dali svoju punu podršku Visokoj školi, ja vjerujem da će je se nastaviti podržavati u nekim budućim vremenima, a zbog čega smo ovdje danas i koje je moje obrazloženje, znači imamo djelatnosti koje su upisane prilikom prvog osnivačkog akta, te djelatnosti treba proširiti jer status Visoke škole Ivanić-Grad koji je podržalo ovo vijeće ima malo šire opisane djelatnosti i te djelatnosti kao takove trebaju biti prijavljene na Trgovačkom sudu da bi se mogli nastaviti daljnji procesi prijave Visoke škole kao samostalne institucije u Ministarstvu znanosti i obrazovanja i kao samostalne Visoke škole koja će se priključiti Vijeću veleučilišta visokih škola Republike Hrvatske. Osim svega ovog navedenog ja smo još predlažem jednu stvar, obavio sam razgovor i s osnivačem, zahvaljujem gradonačelniku na razumijevanju kad god je to potrebno i moguće, naravno nije uvijek moguće iz istog trena dogovoriti sastanak, ali mislim da Visoka škola do sad nije imala nikakvih problema po pitanju bilo komunikacije ili cijelog procesa razvoja i nastajanja pa neće imati ni u buduće, i moj prijedlog je da krenemo u potpuno osamostaljivanje Visoke škole Ivanić-Grad, naravno osnivač i dalje ostaje Grad Ivanić-Grad, ali da u onom financijskom dijelu dakle razdvojim onaj razvojni dio financijskog plana gdje jedan dio financira Grad, a drugi dio Visoka škola prekinemo i da na koncu Visoka škola ima svoj proračun na godišnjoj razini bez dvojnoga dijela. U tom kontekstu trebalo bi napraviti i pripremiti dokumentaciju. Mi smo već sad sa ovim završenim mjesecom na 59% financiranja, do kraja godine sigurno imamo preko 65% samofinanciranja, iduće godine moja pretpostavka je već 75%, a možda i više, tako da ne vidim nikakav problem, a to bi uvelike olakšalo puno elemenata u administraciji i svemu drugome. Mogu podijeliti još jednu informaciju koju sam danas podijelio s gradonačelnikom, a to je da je naša inicijativa od 2018.godine, čini mi se da je to bio listopad, za dobivanjem učeničkog doma, to jest onog krila koje je bilo namijenjeno za starački dom, urodila plodom. Dakle, pri Trgovačkom sudu je obrisano vlasništvo staračkog doma i otvorila se mogućnost , danas smo dobili navedeni dokument, da se uistinu zatraži i dobije to krilo Učeničkog doma u vlasništvo Grada, a da ga onda kroz određene mjere ili poticaje namijenimo za Visoku školu Ivanić-Grad što bi bio ogroman iskorak za visoko obrazovanje u Ivanić-Gradu.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o izmjenama i dopunama Odluke o osnivanju Visoke škole Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

Početak pauze 16:50

Nastavak rada 16:55

**7. TOČKA**

g. Domagoj Božić – posao Povjerenstva za zakup poljoprivrednog zemljišta počeo je tamo negdje još prošle godine na jesen razno raznim edukacijama, savjetovanjima i osmišljavanjem zapravo kako će cijeli program teći. Na sam natječaj se prijavilo četrdesetak poljoprivrednika. Od toga je njih, kao što vidite u Odluci, preko dvadeset izabrano kao najpovoljniji ponuditelj. Zakon je definirao da prednost na natječaju primarno imaju stočari kojima nedostaje zemlje. Zanimljivo je da bez obzira na preko četrdeset ponuđača nismo imali jako puno stočara, dapače, ako se ne varam, bilo ih je možda šest ili sedam od čega svega tri ili četiri kojima je zaista nedostajalo zemlje. Povjerenstvo, kao što znate i sami, sastojalo se od pet članova, mene kao predsjednika, gospođe Piličić ovdje prisutne kao članice vijeća, gospodin Dianek i osim toga su u svojstvu agronoma bili gospođa Marković i kao geodet gospodin Puriš. Imali smo nekih dvanaest ili trinaest sjednica ako se ne varam. Posao je bio dosta dugotrajan i iscrpan primarno iz razloga što je dosta poljoprivrednika dobilo više od maksimalno dozvoljenih 50 ha. Stoga smo ih orali pozivati da odustanu od površine koja prelazi tih 50 ha, kako se ta neka možemo reći crta pomicala tako je sve više i više ljudi prelazilo tu granicu 50 ha pa smo ih naknadno morali i dodatno pozivati. Nekih drugih značajnih problema prilikom odabira najpovoljnijeg ponuditelja moram priznati nije bilo. Čisto kao neka opaska možda za sve buduće natječaje, neki savjet poljoprivrednicima i ponuditeljima na natječaju za zakup, da se educiraju malo detaljnije vezano uz samu dokumentaciju. Zakon je dosta nejasan, Pravilnik o zakupu je još nejasniji. Točno je određeno zapravo što se dokazuje kojim dokazima, od osobnih iskaznica na dalje, da sada sve detaljno ne pojašnjavam, tu je bilo dosta zapravo nejasnoća. Kao posljedica toga imali smo na žalost i šest nevažećih ponuda. To je bilo od banalnih stvari da netko nije dostavio potvrdu Porezne uprave do nekih drugih stvari da nije dostavio neke propisane obrasce. Na žalost natječaj je takav, nije dozvoljeno ništa dostavljati naknadno tako da smo zaključili i odabrali najpovoljnije ponuditelje s onim što smo imali na raspolaganju. Ukoliko imate bilo kakva pitanja vezano uz sam natječaj, odabir ili konkretnu Odluku tu sam na raspolaganju.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o izboru najpovoljnije ponude za zakup poljoprivrednog zemljišta u vlasništvu RH na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**8. TOČKA**

g. Milivoj Maršić – radi se o dosta kratkoj Odluci, ja ću kratko obrazložiti o čemu se radi- Znači, izmjenom Odluke o komunalnom redu predloženo je da se briše u čl. 87. stavak 2 i u članku 93. stavak 1. O čemu se radi? Radi se o tome da smo dobili zahtjev Ministarstva prostornog uređenja, graditeljstva i državne imovine da tu našu Odluku uskladimo sa Zakonom o komunalnoj djelatnosti. U našoj Odluci poimence mora pisati, to je preuzeto od prijašnjih vremena, je pisalo da su vlasnici ili korisnici zemljišta i objekata uz površine javne namjene u širini svojeg zemljišta dužni sudjelovati u održavanju površine javne namjene. Prije svega uklanjanje lišća, granja, drugog raslinja iz uličnih kanala za oborinsku odvodnju radi održavanja njihove funkcionalnosti. Ministarstvo je reklo da za takvu odredbu i odluku nema osnove u Zakonu o komunalnom gospodarstvu gdje je propisano da je održavanje komunalne infrastrukture obaveza jedinica lokalne samouprave, odnosno osoba na koje je prenijeta ta obaveza. Slijedom toga predlažem da se te dvije stvari koje su navedene brišu iz Odluke o komunalnom redu.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**ODLUKA**

**o izmjenama Odluke o komunalnom redu**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**9. TOČKA**

Gđa. Tihana Vuković Počuč - Odluka koja je pred vama odnosi se na prijenos vodovoda koje trgovačko društvo Komunalni centar ima u svojim poslovnim knjigama. Ako se sjećate ove godine smo također prenosili natrag u vlasništvo Grada ceste i javnu rasvjetu koja se također zatekla u poslovnim knjigama Komunalnog centra obzirom da su oni bili nekada ranije investitori. Ovi vodovodi koji se prenose ovom Odlukom Skupštine trgovačkog društva prenose se temeljem odredbi Zakona o vodnim uslugama koje propisuju da ta infrastruktura koja predstavlja javno dobro mora biti isključivo u vlasništvu isporučitelja vodne usluge, a to je trgovačko društvo Vodoopskrba i odvodnja Zagrebačke županije i zbog toga se ti vodovodi prenose bez naknade što je također propisano odredbama tog Zakona o vodnim uslugama u članku 89.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o davanju suglasnosti na Odluku o prijenosu imovine s trgovačkog društva Komunalni centar Ivanić-Grad d.o.o. na trgovačko društvo Vodoopskrba i odvodnja Zagrebačke županije d.o.o.**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**10. TOČKA**

Gđa. Tihana Vuković Počuč - ovom Odlukom koju sam najavila malo prije kada je u aktualnom satu bilo riječi o porezu za korištenje javnih površina iz one Odluke iz travnja izbacuju se odredbe koje se odnose na poreze. Već smo razmatrali modele na koji način građanima pomoći u tom segmentu, to će biti vjerojatno tema slijedeće sjednice Gradskog vijeća, a ovo smo naprosto morali izbaciti iz ove postojeće Odluke kako bi se ta problematika mogla regulirati isključivo Odlukom o gradskim porezima koju moramo donijeti u okviru tekuće godine da bi se primijenila od siječnja mjeseca iduće godine.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K U**

 **o izmjeni Odluke o pomoći građanima i gospodarskim subjektima radi ublažavanja posljedica pandemije uzrokovane korona virusom**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**11. TOČKA**

Pod točkom Razno nije bilo pitanja niti prijedloga.

Sjednica Gradskog vijeća Grada Ivanić-Grada dovršena je u 17:40 sati.

 Zapisnik izradila Predsjednik Gradskog vijeća

 Grada Ivanić-Grada

Nikolina Mužević Željko Pongrac, pravnik kriminalist